
Δευτέρα, 10 Αυγούστου 2026

ΔΕΛΤΙΟ ΤΥΠΟΥ
Θάνατοι λουομένων στη Ραφήνα, στη Ρόδο και στη Σκάλα Κατερίνης - Παροχή συνδρομής σε Θ/Γ σκάφος στην αγία Γαλήνη - Αποβίβαση ασθενούς μέλους πληρώματος Ι/Φ-ΚΑΤ σκάφους στην Παλαιά Επίδαυρο - Διακομιδές ασθενών


Τις απογευματινές ώρες χθες, ενημερώθηκε η Λιμενική Αρχή του Μαρκόπουλου για την ανάσυρση μίας 66χρονης ημεδαπής λουόμενης χωρίς τις αισθήσεις της, από τη θαλάσσια περιοχή «ΑΓΙΟΥ ΣΠΥΡΙΔΩΝΑ» Πόρτο Ράφτη. Στην ανωτέρω, αρχικά παρασχέθηκαν οι πρώτες βοήθειες από ναυαγοσώστη της παραλίας και παρευρισκόμενους, ενώ στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Νοσημάτων Θώρακος «Η ΣΩΤΗΡΙΑ», όπου διαπιστώθηκε ο θάνατός της. Από το Α’ Λιμενικό Τμήμα Μαρκοπούλου του Κεντρικού Λιμεναρχείου Ραφήνας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Αθηνών.

*****
Τις απογευματινές ώρες χθες, ενημερώθηκε η Λιμενική Αρχή της Ρόδου για την ανάσυρση ενός 72χρονου αλλοδαπού (υπήκοος Σουηδίας) λουόμενου χωρίς τις αισθήσεις του, από τη θαλάσσια περιοχή «ΨΑΡΟΠΟΥΛΑ» της Ρόδου. Ο άνδρας παρελήφθη από ασθενοφόρο όχημα του ΕΚΑΒ και μεταφέρθηκε στο Γενικό Νοσοκομείο Ρόδου, όπου διαπιστώθηκε ο θάνατός του. Από το Κεντρικό Λιμεναρχείο Ρόδου που διενεργεί την προανάκριση, παραγγέλθηκε η διενέργεια νεκροψίας-νεκροτομής. 

*****
Τις απογευματινές ώρες χθες, ενημερώθηκε η Λιμενική Αρχή της Σκάλας Κατερίνης για την ανάσυρση μίας 74χρονης ημεδαπής χωρίς τις αισθήσεις της, από τη θαλάσσια περιοχή της παραλίας Σκάλας Κατερίνης ν. Πιερίας. Στην 74χρονη ημεδαπή αρχικά παρασχέθηκαν οι πρώτες βοήθειες, ενώ στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Κατερίνης, όπου διαπιστώθηκε ο θάνατός της. Προανάκριση διενεργείται από το Γ’ Λιμενικό Τμήμα Σκάλας Κατερίνης του Κεντρικού Λιμεναρχείου Θεσσαλονίκης. 

*****
Τις μεσημβρινές ώρες χθες, ενημερώθηκε η Λιμενική Αρχή της Αγίας Γαλήνης από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Λ.Σ.-ΕΛ.ΑΚΤ. για την ύπαρξη θαλαμηγού (Θ/Γ) σκάφους σημαίας Ηνωμένου Βασιλείου, με δύο αλλοδαπούς επιβαίνοντες (υπήκοοι Γαλλίας), σε δυσχερή θέση λόγω έλλειψης καυσίμων, στη θαλάσσια περιοχή έξωθεν κόλπου Πλακιάς Ρεθύμνου. Αμέσως, στην περιοχή μετέβη το σκάφος καταδυτικού συνεργείου «ΟΥΛΕΣ» Τ.Σ. 4733, το οποίο εντόπισε το Θ/Γ σκάφος με τους επιβαίνοντές του καλά στην υγεία τους. Στη συνέχεια, το Θ/Γ, με τη συνδρομή του σκάφους, αγκυροβόλησε με ασφάλεια νότια του αλιευτικού καταφυγίου Πλακιά. Από το συμβάν δεν παρατηρήθηκε θαλάσσια ρύπανση.

*****

Τις μεσημβρινές ώρες χθες, ενημερώθηκε η Λιμενική Αρχή της Παλαιάς Επιδαύρου, ότι έχρηζε άμεσης νοσοκομειακής περίθαλψης ένας 58χρονος ημεδαπός, κυβερνήτης ενός ιστιοφόρου-καταμαράν (Ι/Φ-ΚΑΤ) σκάφους ελληνικής σημαίας, το οποίο έπλεε στη θαλάσσια περιοχή ν. Αγκιστρίου. Στο σκάφος επέβαιναν εννέα αλλοδαποί (υπήκοοι Γαλλίας) και δύο μέλη πληρώματος. Το Ι/Φ-ΚΑΤ κατέπλευσε με ασφάλεια στο λιμάνι της Παλαιάς Επιδαύρου, απ’ όπου ο ασθενής διακομίστηκε με ασθενοφόρο όχημα του ΕΚΑΒ αρχικά στο Κέντρο Υγείας Λυγουριού και στη συνέχεια, στο Γενικό Νοσοκομείο Ναυπλίου, για παροχή περαιτέρω ιατρικής περίθαλψης.

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
· 54χρονου, από τον όρμο Αγίας Ρούμελης στο λιμάνι των Σφακίων, με Περιπολικό σκάφος Λ.Σ.-ΕΛ.ΑΚΤ. 
· 33χρονης, από το λιμάνι της Σκιάθου στο λιμάνι του Βόλου, με το Ε/Γ-Α/Ψ «ΑΘΩΣ» Ν. Σπετσών 323
· 17χρονης, από το λιμάνι των Παξών στο λιμάνι της Κέρκυρας, με Περιπολικό σκάφος Λ.Σ.-ΕΛ.ΑΚΤ., 
· 59χρονου, από το λιμάνι της Σκοπέλου στο λιμάνι του Βόλου, με το Τ/Ρ-Α/Ψ «ΜΑΤΘΙΛΔΗ» Ν.Σ. 45, 
· 55χρονου, από το λιμάνι της Αίγινας στη μαρίνα Ζέας, με Περιπολικό σκάφος Λ.Σ.-ΕΛ.ΑΚΤ. και 
· 46χρονης, από το λιμάνι της Σκιάθου στο λιμάνι του Βόλου, με το Ε/Γ-Α/Ψ «ΑΘΩΣ» Ν. Σπετσών 323. 

